**ПРОМЕНА НАМЕНЕ ШУМА И ШУМСКОГ ЗЕМЉИШТА**

*Поступак промене намене шума и шумског земљишта прописан је одредбама чл. 10. – 12. Закона о шумама („Службени гласник РСˮ, бр. 30/10, 93/12 и 89/15)*

**I. Промена намене шума и шумског земљишта може да се врши**:

1) када је то утврђено планом развоја шумског подручја;

2) ако то захтева општи интерес утврђен посебним законом или актом Владе;

3) ради изградње објеката за заштиту људи и материјалних добара од елементарних непогода и одбране земље;

4) у поступку комасације и арондације пољопривредног земљишта и шума;

5) ради изградње економских или стамбених објеката сопственика шума на површини до 10 ари;

6) ради изградње објеката за коришћење осталих обновљивих извора енергије малих капацитета (мале електране и други слични објекти, у смислу прописа којим се уређује област енергетике) и експлоатације минералних сировина, ако је површина шума и шумског земљишта за ове намене мања од 15 ха;

7) за земљиште у својини сопственика површине до 50 ари, које се у службеној евиденцији води као шума или шумско земљиште, а користи се за пољопривредну производњу, на захтев сопственика.

Министарство, а на територији АП надлежни орган аутономне покрајине, даје сагласност за промену намене за случајеве из тач. 4) – 7). У случају из тач. 1) и 2), Министарство не даје посебну сагласност за промену намене већ доноси решење о утврђивању висине накнаде за промену намене.

Поред наведеног, промена намене се врши и када је предвиђена посебним законом – Законом о планирању и изградњи, члан 89, који упуђује на обавезу плаћања наканде за промене намене на основу Закона о шумама.

**II. Поступак промене намене**

1. **Захтев** за промену намене подноси се Министарству пољопривреде и заштите животне средине – Управа за шуме, Омладинских бригада 1, Нови Београд.

У захтеву се наводи:

* разлог због кога се тражи промена намене шуме и шумског земљишта (навести да ли се шумско земљиште мења у пољопривредно или грађевинско; ако је врста земљишта већ промењена у катастру, тражи се промена културе – нпр. шума на грађевинском земљишту);
* број и површина катастарске парцеле, КО, оппштина;
* површина за коју се тражи промена намене;
* подаци о сопственику – кориснику земљишта;
* контакт подаци (адреса, телефон).

2. Уз захтев се доставља:

2.1. доказ о власништву, односно праву коришћења шума или шумског земљишта за које се тражи сагласност;

2.2. **докази о уплати** **републичке административне таксе и накнаде трошкова поступка**. Сагласно одредбама члана 14. Закона о републичким административним таксама („Службени гласник РС”, бр. 43/03, 51/03 - исправка .............45/15) и тарифном броју 1. и 9. Тарифа републичких административних такси, плаћа се износ од укупно **800,00** динара на име таксе на захтев за промену намене шума и шумског земљишта, на рачун Буџета Републике Србије број **840-742221843-57** модел 97, позив на број општине на којој се налази шума и шумско земљиште чија се намена мења.

Сагласно члану 103. Закона о општем управном поступку, плаћа се износ од **3.000,00** динара на име накнаде трошкова управног поступка на рачун Управе за шуме број **840-1562845-88** модел 97 позив на број **74-12001-04-01-420-742321**, осим за случајеве из тачке I. 6. (ради изградње објеката за коришћење осталих обновљивих извора енергије малих капацитета и експлоатације минералних сировина), где се плаћа **30.000,00** дин на име накнаде трошкова поступка;

2.3. **записник** или службена белешка надлежног **шумарског инспектора** о постојећем стању на парцели у погледу начина коришћења. Није неопходно да подносилац захтева достави овај документ уз свој захтев, већ може Управа за шуме, по пријему захтева, да по службеној дужности прибави налаз инспектора;

2.4. записник **пољопривредног инспектора,** у случају да се захтев подноси за промену намене шумског у пољопривредно земљиште; такође по службеној дужности прибавља Управа за шуме;

3. **пројекат рекултивације**, у случајевима када се промена намене тражи ради изградње објеката за коришћење осталих обновљивих извора енергије малих капацитета (мале електране и други слични објекти, у смислу прописа којим се уређује област енергетике) и експлоатације минералних сировина (тачка I. 6.).

**Уколико су испуњени законом прописани услови, Министарство доноси решење о давању сагласности на промену намене шуме и шумског земљишта.**

**III. Накнада за промену намене шуме и шумског земљишта**

Накнада у висни **десетоструке** вредности шуме и шумског земљишта чија се намена мења се плаћа ако се промена намене врши по основу наведеном у тач. I. 1) и 2), као и када се промена намене врши у складу са чланом 89. Закона о планирању и изградњи.

**Не плаћа се** накнада када се промена намене врши по основу наведеном у тач. I. 3), 4), 5) и 7).

Накнада у висини **петоструке** вредности шуме и шумског земљишта се плаћа ако се промена намене врши по основу наведеном у тачки I. 6).

Накнада се плаћа једнократно, пре крчења шуме. Процену вредности шуме и шумског земљишта чија се намена мења утврђује стручна служба корисника шума, сопственика шума, односно овлашћени судски вештак за послове шумарства, у складу са прописом којим се уређује поступак експропријације. Основица обухвата вредност дврета и вредност шумског земљишта.

Процена се доставља Министарству пољопривреде и заштите животне средине – Управа за шуме, Омладинских бригада 1, Нови Београд, уз захтев за доношење решења о висини накнаде, и она је основица за утврђивање висине наканде за промену намене, решењем министра.